د راشد خان غوره لوبې بنګله دېش ګټې ته پرې نه ښودو
د افغانستان کرکټ لوبډلې ستوري لوبغاړي سپېنر بالر راشد خان يو ځل بيا غوره بالينګ کړی او د بنګله دېش لوبډلې ته يې په ماتې ورکولو کې کردار لوبولی دی.
د افغانستان او بنګله دېش ترمنځ د درېو شل اووريزو سیالیو په لومړۍ سیالۍ کې راشد خان د بنګله دېش درې لوبغاړي سوځولي او يواځې ۱۳ رنزونه یې ورکړي دي. راشد خان په غوره لوبه د سيالۍ غوره لوبغاړی هم ګرځول شوی دی. دا سیالي تېره شپه د هند د دهرادون ښار په راجيوګاندهي لوبغالي کې د افغانستان په کوربه توب ترسره شوې ده. ښاغلي خان په ياده سيالۍ کې په درېو وکټو ترلاسه کولو د خپل شل اووريز کرکټ کريئر ۵۰ وکټې هم پوره کړي دي. د کرکټ نړیوال کونسل ايي سي سي راشد خان ته اومبارکي ورکړې چې ۵۰ وکټو ته رسېدلی دی. دا دوېم افغان لوبغاړی او د اجنتا مينډس نه وروستو دوېم بالر دی چې ډېر زر یې ۵۰ وکټې پورې کړې. د کرک انفو وېب پاڼې ترمخه راشدخان په ۳۱ شل اووريزو سياليو کې ۵۲ وکټې ترلاسه کړې. نوموړی لوبغاړی په لومړي ځل د کال ۲۰۱۵م د اکتوبر په ۲۶م په نړیواله شل اووريزه سيالۍ کې د زمبابوی پرضد لوبېدلی ؤ. راشد خان دا وخت د کرکټ نړیوال کونسل د شل اووريزو سياليو په بالرانو کې په اول نمبر دی. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.